ช่วงวันหยุดยาวนี้ ชวนเที่ยวชมงาน FTA Fair พบสินค้าเกรดพรีเมียมจากทุกภาคทั่วไทย
นางอรมน ทรัพย์ทวีธรรม อธิบดีกรมเจรจาการค้าระหว่างประเทศ เปิดเผยว่า งาน FTA Fair “นำสินค้าไทย สู่ตลาดการค้าเสรี” จัดขึ้นตั้งแต่วันนี้ถึง 6 ธันวาคม 2565 ณ ศูนย์การค้าพาราไดซ์ พาร์ค กรุงเทพฯ โดยกรมเจรจาการค้าระหว่างประเทศจัดขึ้น เพื่อสร้างความรู้ความเข้าใจให้กับเกษตรกร วิสาหกิจชุมชนและผู้ประกอบการ เรื่องการใช้ประโยชน์จากความตกลงการค้าเสรี (FTA) กฎระเบียบทางการค้าและโอกาสทางการค้าในตลาดการค้าเสรี พร้อมช่วยหาตลาดและจับคู่ธุรกิจระหว่างผู้ประกอบการในภูมิภาคกับผู้ส่งออก ห้างโมเดิร์นเทรดและแพลตฟอร์มอีคอมเมิร์ซ รวมทั้งประชาสัมพันธ์สินค้าเกษตรและเกษตรแปรรูปในทุกภูมิภาคให้เป็นที่รู้จัก เพื่อเพิ่มช่องทางจำหน่ายสินค้าทั้งตลาดในประเทศและต่างประเทศ ภายในงานได้นำเกษตรกร วิสาหกิจชุมชน และผู้ประกอบการที่มีศักยภาพ  จำนวน 40 ราย มาร่วมประชาสัมพันธ์และจำหน่ายสินค้าพรีเมียม มีมาตรฐาน  เอกลักษณ์และใช้นวัตกรรมสร้างมูลค่าเพิ่มและพร้อมใช้ประโยชน์จาก FTA ทั้งสินค้า BCG, Future Food ผลิตภัณฑ์จากผ้าของสถาบันส่งเสริมศิลปหัตกรรมไทย (SACIT) นอกจากนี้ การเสวนาให้ความรู้ เรื่อง “โอกาสทางการค้าในตลาดการค้าเสรี” คลินิกให้คำปรึกษาเรื่อง FTA และ RCEP และการจับคู่ธุรกิจกับผู้ส่งออก ห้างโมเดิร์นเทรดและแพลตฟอร์มอีคอมเมิร์ซ รวมทั้งกิจกรรม Workshop สามารถเข้าร่วมงาน FTA Fair ได้จนถึงวันที่ 6 ธันวาคมนี้ ณ ลานรอยัลฮอลล์ ชั้น 1 ศูนย์การค้าพาราไดซ์ พาร์ค กรุงเทพฯ